Oficialusis leidinys L 229 , 20/08/1997 p. 0014 - 0016



Komisijos sprendimas 1997 m. liepos 14 d. dėl statybos produktų atitikties atestavimo tvarkos, susijusios su tinkuotomis išorinėmis sudėtinėmis šiluminės izoliacijos sistemomis ir rinkiniais (ETICS), pagal Tarybos direktyvos 89/106/EEB 20 straipsnio 2 dalį (tekstas svarbus EEE) (97/556/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1] su pakeitimais, padarytais Direktyva 93/68/EEB [2], ypač į jos 13 straipsnio 4 dalį, kadangi reikalaujama, kad Komisija produktų atitikties atestavimui pasirinktų vieną iš dviejų tvarkų, nurodytų Direktyvos 89/106/EEB 13 straipsnio 3 dalyje, kuri būtų "mažiausiai sudėtinga ir saugos reikalavimus atitinkanti galima tvarka"; kadangi tai reiškia, kad būtina nuspręsti, ar konkrečiam produktui ar produktų grupei yra būtina gamyklos produkcijos kontrolės sistema, už kurią atsako gamintojas ir kuri būtų pakankama sąlyga atitikčiai atestuoti, ar dėl priežasčių, susijusių su atitiktimi 13 straipsnio 4 dalyje minėtiems kriterijams, būtinas patvirtintos sertifikavimo įstaigos įsikišimas; kadangi 13 straipsnio 4 dalis reikalauja, kad taip nustatyta tvarka turi būti nurodyta įgaliojimuose ir techninėse specifikacijose; kadangi todėl pageidautina apibrėžti produktų ar produktų grupės sąvoką taip, kaip ji vartojama įgaliojimuose ir techninėse specifikacijose; kadangi 13 straipsnio 3 dalyje nurodytos dvi tvarkos rūšys yra išsamiai apibūdintos Direktyvos 89/106/EEB III priede; kadangi todėl yra būtina aiškiai apibrėžti metodus, kuriuos taikant šios dvi tvarkos rūšys turi būti įgyvendintos pagal III priedą kiekvienam produktui ar produktų grupei, kadangi III priede pirmenybė teikiama tam tikroms sistemoms; kadangi 13 straipsnio 3 dalies a punkte nurodyta tvarka atitinka pirmojoje galimybėje nurodytas sistemas be nuolatinės priežiūros, III priedo 2 dalies ii punkte nurodytas antrąją ir trečiąją galimybes, o 13 straipsnio 3 dalies b punkte nurodyta tvarka atitinka III priedo 2 dalies i punkte nurodytas sistemas bei III priedo 2 dalies ii punkto pirmąją galimybę su nuolatine priežiūra; kadangi šiame sprendime numatytos priemonės atitinka Statybos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis I priede nurodytų produktų atitiktis atestuojama taikant tvarką, pagal kurią be gamintojo naudojamos gamyklos produkcijos kontrolės sistemos, patvirtinta sertifikavimo įstaiga dalyvauja atestuojant ar prižiūrint produkcijos kontrolę ar patį produktą. 2 straipsnis Atitikties atestavimo tvarka, kaip nurodyta II priede, yra nurodoma Europos techninio liudijimo rekomendacijų įgaliojimuose. 3 straipsnis Šis sprendimas skirtas valstybėms narėms. Priimta Briuselyje, 1997 m. liepos 14 d. Komisijos vardu Martin Bangemann Komisijos narys [1] OL L 40, 1989 2 11, p. 12. [2] OL L 220, 1993 8 30, p. 1. -------------------------------------------------- I PRIEDAS Tinkuotos išorinės sudėtinės šiluminės izoliacijos sistemos ir rinkiniai, kuriuose naudojami produktai, kurie pagal reakciją į ugnį priskiriami A [1], B [2] arba C [3] bei A (be tyrimo), D, E arba F klasėms, skirti naudoti tinkuotoms išorinėms sienoms, kurioms taikomos gaisrą reglamentuojančios taisyklės, ir tinkuotos išorinės sudėtinės šiluminės izoliacijos sistemos ir rinkiniai, skirti naudoti išorinėse sienose, kurioms gaisrą reglamentuojančios taisyklės netaikomos. Tinkuotos išorinės sudėtinės šiluminės izoliacijos sistemos ir rinkiniai, kuriuose naudojami produktai, kurie pagal reakciją į ugnį priskiriami A [4], B [5] arba C [6] klasėms, skirti naudoti tinkuotoms išorinėms sienoms, kurioms taikomos gaisrą reglamentuojančios taisyklės. [1] Medžiagos, kurių reakcija į ugnį gamybos metu neturėtų keistis. [2] Medžiagos, kurių reakcija į ugnį gamybos metu neturėtų keistis. [3] Medžiagos, kurių reakcija į ugnį gamybos metu neturėtų keistis. [4] Medžiagos, kurių reakcija į ugnį gamybos metu turėtų keistis. [5] Medžiagos, kurių reakcija į ugnį gamybos metu turėtų keistis. [6] Medžiagos, kurių reakcija į ugnį gamybos metu turėtų keistis. -------------------------------------------------- II PRIEDAS PRODUKTŲ GRUPĖ TINKUOTOS IŠORINĖS SUDĖTINĖS ŠILUMINĖS IZOLIACIJOS SISTEMOS IR RINKINIAI (1/1) Atitikties atestavimo sistemos Toliau nurodytam (-iems) produktui (-ams) ir jų paskirčiai EOTA prašoma atitinkamoje Europos techninio liudijimo rekomendacijoje apibrėžti šias atitikties atestavimo sistemas: 1 sistema: žr. Direktyvos 89/106/EEB III priedo 2 dalies i punktą, be pavyzdžių audito ir tyrimo. 2 + sistema: žr. Direktyvos 89/106/EEB III priedo 2 dalies ii punkto pirmąją galimybę, įskaitant patvirtintos institucijos atliekamą gamyklos produkcijos kontrolės sertifikavimą pradinio gamyklos patikrinimo ir gamyklos produkcijos kontrolės pagrindu, taip pat nuolatinę gamyklos produkcijos kontrolės priežiūrą, įvertinimą ir patvirtinimą. Produktas (-ai) | Paskirtis | Lygis (-iai) arba klasė (-ės) (reakcija į ugnį) | Atitikties atestavimo sistema (-os) | Tinkuotos išorinės sudėtinės šiluminės izoliacijos sistemos ir rinkiniai (ETICS) | naudojami išorinėms sienoms, kurioms taikomos gaisrą reglamentuojančios taisyklės | A – B – C | 1 | A – B – C A (be bandymų) D – E – F | 2 + | naudojami išorinėms sienoms, kurioms gaisrą reglamentuojančios taisyklės netaikomos | jokių | 2 + | Sistemos specifikacija turėtų būti tokia, kad ji galėtų būti įgyvendinta net tada, kai naudingumo koeficiento nebūtina nustatyti tam tikrai charakteristikai, kadangi bent viena valstybė narė neturi jokių teisinių reikalavimų, taikomų šioms charakteristikoms [žr. Direktyvos 89/106/EEB 2 straipsnio 1 dalį ir, kai taikoma, aiškinamųjų dokumentų 1.2.3 straipsnį]. Tokiais atvejais šių charakteristikų patikra neturi būti skiriama atlikti gamintojui, jei jis nenori paskelbti apie šio produkto naudingumo koeficientą šiuo atžvilgiu. --------------------------------------------------